Document ID: 32007R0317

ΚΑΝΟΝΙΣΜΌΣ (ΕΚ) αριθ. 317/2007 ΤΗΣ ΕΠΙΤΡΟΠΉΣ
της 23ης Μαρτίου 2007
σχετικά με την τροποποίηση του κανονισμού (ΕΚ) αριθ. 936/97 για το άνοιγμα και τον τρόπο διαχείρισης των δασμολογικών ποσοστώσεων για τα βόεια κρέατα εκλεκτής ποιότητας, νωπά, διατηρημένα με απλή ψύξη ή κατεψυγμένα και για το κατεψυγμένο κρέας βουβάλου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του βορείου κρέατος (1), και ιδίως το άρθρο 32 παράγραφος 1 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 936/97 της Επιτροπής (2) προβλέπει το άνοιγμα και τον τρόπο διαχείρισης, σε πολυετή βάση, ορισμένων ποσοστώσεων βοείου κρέατος εκλεκτής ποιότητας.
(2)
Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (3), εφαρμόζεται στα πιστοποιητικά εισαγωγής για τις περιόδους δασμολογικών ποσοστώσεων εισαγωγής που αρχίζουν από την 1η Ιανουαρίου 2007. Ο κανονισμός (ΕΚ) αριθ. 1301/2006 θεσπίζει ιδίως λεπτομερείς διατάξεις για τις αιτήσεις πιστοποιητικών εισαγωγής, το καθεστώς των αιτούντων και την έκδοση των πιστοποιητικών. Ο εν λόγω κανονισμός περιορίζει την περίοδο ισχύος των πιστοποιητικών στην τελευταία ημέρα της περιόδου της δασμολογικής ποσόστωσης εισαγωγής. Οι διατάξεις του κανονισμού (ΕΚ) αριθ. 1301/2006 εφαρμόζονται, από την 1η Ιουλίου 2007, στα πιστοποιητικά εισαγωγής που εκδίδονται δυνάμει του κανονισμού (ΕΚ) αριθ. 936/97, με την επιφύλαξη πρόσθετων διατάξεων του εν λόγω κανονισμού. Είναι αναγκαίο να εναρμονιστούν, όπου ενδείκνυται, οι διατάξεις του κανονισμού (ΕΚ) αριθ. 936/97 με εκείνες του κανονισμού (ΕΚ) αριθ. 1301/2006.
(3)
Το άρθρο 5 παράγραφος 2 του κανονισμού (ΕΚ) αριθ. 936/97 προβλέπει ότι τα κράτη μέλη πρέπει να ανακοινώνουν στην Επιτροπή, τη δεύτερη εργάσιμη ημέρα από τη λήξη της περιόδου υποβολής των αιτήσεων, τη συνολική ποσότητα που αποτελεί το αντικείμενο των αιτήσεων. Το άρθρο 5 παράγραφος 4 του ίδιου κανονισμού προβλέπει ότι, με την επιφύλαξη απόφασης αποδοχής των αιτήσεων από την Επιτροπή, τα πιστοποιητικά εκδίδονται την ενδέκατη ημέρα κάθε μήνα. Για πρακτικούς λόγους, κρίνεται σκόπιμο να προβλεφθεί ότι τα πιστοποιητικά πρέπει να εκδίδονται την δέκατη πέμπτη ημέρα κάθε μήνα. Λόγω των προβλεπόμενων αργιών του 2007, η τροποποίηση αυτή πρέπει να εφαρμοστεί από τον Απρίλιο του 2007.
(4)
Ορισμένες διατάξεις του κανονισμού (ΕΚ) αριθ. 936/97 που αφορούν προηγούμενες περιόδους δασμολογικών ποσοστώσεων εισαγωγής έχουν καταστεί παρωχημένες. Για λόγους σαφήνειας, πρέπει να διαγραφούν οι διατάξεις αυτές.
(5)
Το άρθρο 5 παράγραφος 1 του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80 (4), προβλέπει ότι, με την επιφύλαξη λοιπών ειδικών διατάξεων, τα πιστοποιητικά εισαγωγής πρέπει να αφορούν προϊόντα που ανήκουν σε μία από τις διακρίσεις της συνδυασμένης ονοματολογίας ή σε μία από τις ομάδες διάκρισης της συνδυασμένης ονοματολογίας που αναφέρονται στο παράρτημα I του εν λόγω κανονισμού. Όσον αφορά τα προϊόντα που μπορούν να εισαχθούν δυνάμει του κανονισμού (ΕΚ) αριθ. 936/97, οι αιτούντες πρέπει να έχουν το δικαίωμα να υποδιαιρούν την αίτησή τους για τον ίδιο αύξοντα αριθμό της ποσόστωσης ανά κωδικό ΣΟ ή ανά ομάδα κωδικών ΣΟ.
(6)
Συνεπώς, ο κανονισμός (ΕΚ) αριθ. 936/97 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 936/97 τροποποιείται ως εξής:
1)
Στο άρθρο 1, η παράγραφος 1 αντικαθίσταται από το ακόλουθο κείμενο:
«1. Κάθε έτος, κατά την περίοδο από 1ης Ιουλίου έως 30 Ιουνίου του επόμενου έτους, στο εξής “περίοδος δασμολογικής ποσόστωσης εισαγωγής”, ανοίγουν οι ακόλουθες δασμολογικές ποσοστώσεις:
-
60 250 τόνοι βοείου κρέατος εκλεκτής ποιότητας, νωπού, διατηρημένου με απλή ψύξη ή κατεψυγμένου που υπάγεται στους κωδικούς ΣΟ 0201 και 0202 καθώς και προϊόντων που υπάγονται στους κωδικούς ΣΟ 0206 10 95 και 0206 29 91. Η ποσόστωση αυτή φέρει τον αύξοντα αριθμό 09.4002,
-
2 250 τόνοι κατεψυγμένου κρέατος βουβάλου χωρίς κόκαλα που υπάγεται στον κωδικό ΣΟ 0202 30 90, εκφραζόμενοι σε βάρος κρέατος χωρίς κόκαλα. Η ποσόστωση αυτή φέρει τον αύξοντα αριθμό 09.4001.
Για τον καταλογισμό στις ποσοστώσεις που αναφέρονται στο πρώτο εδάφιο, 100 χλγ. κρέατος με κόκαλα ισοδυναμούν με 77 χλγ. κρέατος χωρίς κόκαλα.».
2)
Το άρθρο 2 τροποποιείται ως εξής:
α)
στο στοιχείο β), το πέμπτο εδάφιο διαγράφεται·
β)
στο στοιχείο ε), το τρίτο εδάφιο διαγράφεται.
3)
Στο άρθρο 3, η παράγραφος 2 αντικαθίσταται από το ακόλουθο κείμενο:
«2. Για τις εισαγωγές της ποσότητας που ορίζεται στο άρθρο 2 στοιχείο στ), η περίοδος δασμολογικής ποσόστωσης εισαγωγής υποδιαιρείται σε 12 υποπεριόδους ενός μηνός η καθεμία. Η διαθέσιμη ποσότητα κάθε υποπεριόδου αντιστοιχεί στο ένα δωδέκατο της συνολικής ποσότητας.».
4)
Το άρθρο 4 τροποποιείται ως εξής:
α)
τα στοιχεία α) και β) διαγράφονται·
β)
το στοιχείο γ) αντικαθίσταται από το ακόλουθο κείμενο:
«γ)
στη θέση 8 της αίτησης πιστοποιητικών και των πιστοποιητικών πρέπει να αναφέρεται η χώρα καταγωγής και να σημειώνεται με σταυρό η ένδειξη “ναι”. Τα πιστοποιητικά καθιστούν υποχρεωτική την εισαγωγή από την εν λόγω χώρα·».
5)
Το άρθρο 5 αντικαθίσταται από το ακόλουθο κείμενο:
«Άρθρο 5
1. Οι αιτήσεις πιστοποιητικών που αναφέρονται στο άρθρο 4 δύνανται να υποβληθούν μόνο κατά τις πέντε πρώτες ημέρες κάθε μήνα κάθε περιόδου δασμολογικής ποσόστωσης εισαγωγής.
Κατά παρέκκλιση του άρθρου 5 παράγραφος 1 του κανονισμού (ΕΚ) αριθ. 1445/95, οι αιτήσεις μπορούν να καλύπτουν, για τον ίδιο αύξοντα αριθμό της ποσόστωσης, ένα ή περισσότερα προϊόντα που υπάγονται στους κωδικούς ΣΟ ή τις ομάδες κωδικών ΣΟ που αναφέρονται στο παράρτημα I του εν λόγω κανονισμού. Σε περίπτωση αιτήσεων που καλύπτουν ορισμένους κωδικούς ΣΟ, πρέπει να διευκρινίζεται η αντίστοιχη αιτούμενη ποσότητα ανά κωδικό ΣΟ ή ανά ομάδα κωδικών ΣΟ. Σε όλες τις περιπτώσεις, όλοι οι κωδικοί ΣΟ πρέπει να αναφέρονται στη θέση 16 και η περιγραφή τους στη θέση 15 των αιτήσεων πιστοποιητικών και των πιστοποιητικών.
2. Όχι αργότερα από τις 16:00, ώρα Βρυξελλών, κατά τη δεύτερη εργάσιμη ημέρα μετά την ημερομηνία λήξης της υποβολής των αιτήσεων, τα κράτη μέλη ανακοινώνουν στην Επιτροπή τη συνολική ποσότητα ανά χώρα καταγωγής που καλύπτεται από τις αιτήσεις.
3. Τα πιστοποιητικά εισαγωγής εκδίδονται τη δέκατη πέμπτη ημέρα κάθε μήνα.
Σε κάθε πιστοποιητικό εισαγωγής διευκρινίζεται η σχετική ποσότητα ανά κωδικό ΣΟ ή ομάδα κωδικών ΣΟ.».
6)
Στο άρθρο 8 παράγραφος 2, το στοιχείο α) αντικαθίσταται από το ακόλουθο κείμενο:
«α)
Το πρωτότυπο του πιστοποιητικού γνησιότητας που καταρτίζεται σύμφωνα με τα άρθρα 6 και 7 και ένα αντίγραφο υποβάλλονται στην αρμόδια αρχή μαζί με την αίτηση για την έκδοση του πρώτου πιστοποιητικού εισαγωγής που συνδέεται με το πιστοποιητικό γνησιότητας.».
7)
Το άρθρο 9 αντικαθίσταται από το ακόλουθο κείμενο:
«Άρθρο 9
Τα πιστοποιητικά γνησιότητας και τα πιστοποιητικά εισαγωγής ισχύουν για τρεις μήνες από την ημερομηνία της έκδοσής τους. Ωστόσο, η διάρκεια ισχύος των πιστοποιητικών γνησιότητας λήγει το αργότερο στις 30 Ιουνίου μετά την ημερομηνία έκδοσής τους.».
8)
Το άρθρο 10 αντικαθίσταται από το ακόλουθο κείμενο:
«Άρθρο 10
Οι διατάξεις του κανονισμού (ΕΚ) αριθ. 1445/95, του κανονισμού (ΕΚ) αριθ. 1291/2000 της Επιτροπής (5) και του κανονισμού (ΕΚ) αριθ. 1301/2006 της Επιτροπής (6) εφαρμόζονται στις ποσότητες που αναφέρονται στο άρθρο 2 στοιχείο στ) του παρόντος κανονισμού, πλην αντιθέτων διατάξεων του παρόντος κανονισμού.
Οι διατάξεις του κανονισμού (ΕΚ) αριθ. 1445/95, του κανονισμού (ΕΚ) αριθ. 1291/2000 και του κεφαλαίου III του κανονισμού (ΕΚ) αριθ. 1301/2006, εφαρμόζονται στις ποσότητες που αναφέρονται στο άρθρο 1 παράγραφος 1 δεύτερη περίπτωση και στο άρθρο 2 στοιχεία α), β), γ), δ), ε) και στ) του παρόντος κανονισμού, πλην αντιθέτων διατάξεων του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2007. Ωστόσο, το άρθρο 5 παράγραφος 3 του κανονισμού (ΕΚ) αριθ. 936/97 όπως τροποποιήθηκε με τον παρόντα κανονισμό εφαρμόζεται από την 1η Απριλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαρτίου 2007.

Labels: 3
17